Túrakód: K009\_04 / Táv.: 59,4 / Frissítve: 2018-03-27

Túranév: Szentes térsége / Fábiánsebestyén-Eperjes kör #1

Leírás:

59,4 km-es túránk során felkeressük a Fábiánsebestyén külterületén található Cserna-féle szélmalmot, valamint az Eperjes belterületén kialakított, tradicionális magyar háziállatfajtákat bemutató területet.   
Útközben több kiegészítő programot is beiktathatunk.

Túránkra a Széchenyi liget kapujából indulunk *(úp.: 000iep)* a városközpont irányába *(K)*, a Kurca felett átgurulva, a kerékpárúton.   
Rögtön az első körforgalomnál balra tartunk *(É)* majd kisebb utcákon keresztül szeljük át a várost, hogy kikerüljük a központ forgalmát. Kövessük a nyomvonalat az alábbi utcákon át: Tóth József u., *(jobbra)* Arany János u., Bajcsy-Zsilinszky u., *(jobbra)* Bercsényi u., *(balra)* Baross u., *(rögtön jobbra)* Kolozsvár u., *(balra, a vasúti átjárón át)*, végül az Attila út.

*(Választhatjuk a belvároson át vezető kerékpárutat is, de ezesetben nagyobb figyelemre lesz szükségünk a biztonságos átjutáshoz.)*

A vasúti átjáró utáni körforgalmat elérve egyenesen haladjunk tovább a fábiáni úton *(4643)*, melyre a 67,3 km szelvényben térünk rá. Mérsékelt forgalom mellett, jó minőségű úton nyomhatjuk a pedált.  
Útközben elgurulunk a Kunhalmok egyike, a Kántor-halom, majd a dónáti bekötőút mellett.

Odébb - az 58 km táblát megelőző, és követő nagy kanyarulat között - átgurulunk a Kórógy-ér hídján. A kanyarulatokból kiérve egyenesen hajthatunk. Fábiánsebestyén belterületén az 53 km táblánál, a Nagymágocs-Eperjes kereszteződésben egyenesen haladjunk tovább.

A település határától nem messze, az 50,4 km szelvényben, a balunkon lévő erdősáv végénél kell balra fordulnunk *(úp.: 042elag)*. A Cserna-féle szélmalom felkereséséhez *(tack: K009o041)* rövid kitérőt tehetünk *(250 m)*. A két földút közül azon menjünk, amely mellett bal oldalunkon van az erdő, jobbunkon a csatorna.  
Még bent a településen kell eldöntenünk, hogy csak kívülről, vagy belülről is szeretnénk megtekinteni. Amennyiben a belső része is fontos, akkor a Mentési Központból kell elkérnünk a kulcsot!   
*(Az 53 km tábla után, a Nagymágocs-Eperjes kereszteződést követően találjuk a déli oldalon.)*

Tovább haladva a 4642 sz. úton, elhagyjuk az Almáskert buszmegállót és a vasúti megállót, mely a balunkon lévő néhány épületnél található, valamint Eperjes-Újvárost is. A jobbról becsatlakozó Alföldi Kéktúra-útvonal észlelését követően érjük el a megyehatáron található *(43,2 km szelvény)* leágazást *(úp.: 019elag)*. Itt balra *(É)*, Eperjes felé guruljunk tovább, követve a kéksáv jelzést, és tűrve az útminőség romlását: a   
15,6 km szelvényben megkezdve az utat. A települést a 11-es kilométertáblánál érjük el. A balunkon szép gyertyanyár-sorban gyönyörködhetünk; szemben a templom, mely mellett két kopjafa áll. Frissítéshez közkutakat is fellelhetünk *(úp.: 024viz)*. A túlsó szélen, a horgásztónál *(úp.: 023elag)*, a kéksávról letérve, balra *(NY)* kövessük az aszfaltozott utat.   
Mielőtt azonban továbbmennénk, álljunk meg itt a „sarokban” kicsit nézelődni! A gyepes részen kialakított bemutató területen, karámokban *(úp.: 035latv)*, szemügyre vehetünk több tradicionális magyar háziállatfajtát   
*(magyar szürke szarvasmarha, mangalica, magyar racka juh …)*.

A rövid pihenő után Fábiánsebestyén felé vegyük az irányt, méghozzá eltérő útvonalon. Visszafelé elhaladunk Cserebökény, Belső-Ecser területéhez átvezető út mellett *(6 km szelvény)*. A településre a derékszögű balos kanyart követően érünk. Ismét lehetőség nyílik frissítésre közkúton *(úp.: 030viz)*. hazaérkezésünkig utoljára.   
Kicsit odébb láthatjuk balunkon az Oncsa-házat *(úp.: 029latv)*.

A 4642-es út kereszteződésében *(úp.: 037elag)* jobbra *(NY)* kell fordulnunk, hogy innen, a már idefelé bejárt utat követve térjünk vissza kiindulási pontunkra.

Közben célszerű időt szánnunk a Kántor-halom meghódítására a 63,8 km szelvényben *(úp.: 004elag)*!

Itt szálljunk le kerékpárunkról és helyezzük biztonságba! Erre legalkalmasabb hely, ha követjük az előttünk magasodó Kántor-halom tetejére vezető opcionális nyomvonalat *(track: K009o021)* és a vasúti síneken történő körültekintő átkelés után lefektetjük.   
*(Így a töltést takarást biztosít neki, nem lesz látható az úttestről.)*

Ha lerendeztük a drótszamarunkat, másszuk fel a halom tetejére   
*(úp.: 005latv)* és élvezzük a magaslat nyújtotta panorámát. A növényzet adta lehetőségek leginkább kelet felé biztosítanak kilátást, de ebben az irányban távolra ellátunk az ősgyepes, szikes pusztába.

A város határába érve *(67,1 km)* érdemes rövid kitérőt tennünk   
*(130 m, track: K009o011)* a Zsoldos-téglagyár *(úp.: 058latv)* megtekintésére!

*(A területen található tábla/táblák figyelmeztetéseit tartsuk be!)*

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*